Gemeenskap red vrou van springdoodDie Charl Celliers-brug in die weste van Pretoria. Foto: Verskaf ŉ Groep Pretoria-inwoners het Dinsdagoggend ŉ 35-jarige vrou bygestaan wat na bewering wou selfmoord pleeg deur van ŉ brug op ŉ besige snelweg te spring. Xander Loubser, woordvoerder van Best Care-ambulansdienste, het aan Maroela Media gesê ŉ motoris het omstreeks 10:20 opgemerk die vrou het oor die reling van die Charl Celliers-brug in Hendrikstraat, wat oor die Mabopane-snelweg strek, geklim. Die motoris het dadelik die plaaslike gemeenskapspolisiëringsforum (GPF) in kennis gestel, waarna Best Care ontbied is. “Met paramedici se aankoms het GPF-lede en ŉ verpleegster wat van diens was met die vrou gepraat en haar probeer oorreed om nie te spring nie. Sy was egter erg geskok en die GPF en paramedici moes haar ondersteun om weer terug oor die reling te klim.” Best Care het die vrou na die Eugene Marais-hospitaal geneem vir waarneming. Loubser het gesê die vrou, vermoedelik van Hercules, het geen redes verskaf hoekom sy wou spring nie. “Sy ly aan angs en depressie en sal die nodige sielkundige bystand ontvang.”